Diari Oficial de la Generalitat Valenciana


Sumari del DOGV 4702, del 01-03-2004 (2004/1441)

RESOLUCIO de 10 de febrer de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre la Generalitat Valenciana (Conselleria de Cultura, Educació i Esport) i l'Ajuntament de Salinas per a la creació d'una Escola Incompleta d'Educació Infantil de Primer Cicle, de titularitat municipal, en la citada localitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4702

Data del DOGV
:   01-03-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/1441


Data del document
:   10-02-2004

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * Conselleria Cultura, Educació i Esport
    * Salinas
    * administració local
    * cooperació administrativa
    * centre d'ensenyament

RESOLUCIO de 10 de febrer de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre la Generalitat Valenciana (Conselleria de Cultura, Educació i Esport) i l'Ajuntament de Salinas per a la creació d'una Escola Incompleta d'Educació Infantil de Primer Cicle, de titularitat municipal, en la citada localitat. [2004/X1441]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Esport) i l'Ajuntament de Salinas, el 17 de desembre de 2003, un Conveni per a la creació d'una Escola Incompleta d'Educació Infantil de Primer Cicle, de titularitat municipal, en la citada localitat, i en compliment del que establix la clàusula novena del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0035/2004, i que figura com a annex d'esta resolució.
  
València, 10 de febrer de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni entre la Generalitat Valenciana (Conselleria de Cultura, Educació i Esport) i l'Ajuntament de Salinas, per a la creació d'una escola incompleta d'educació infantil de primer cicle, de titularitat municipal, en la citada localitat.
  
València, 17 de desembre de 2003
  
Reunits:
  
D'una part, l'Honorable Senyor Esteban González Pons, conseller de Cultura, Educació i Esport, en nom i representació de la Generalitat Valenciana, en virtut de l'acord adoptat pel Consell de la Generalitat el dia 18 de juliol de 2003.
  
D'una altra part, el Senyor Juan Amorós Vidal, alcalde-president de l'Ajuntament de Salinas, facultat per a este acte per Acord del Ple del citat Ajuntament del dia 14 d'abril de 2003, i assistit pel Senyor Secretari de la Corporació.
  
Manifesten:
  
1. L'Ajuntament de Salinas va acordar sol·licitar la creació d'una Escola Incompleta d'Educació Infantil de primer cicle, de la seua titularitat, dins del marc educatiu de la Llei Orgànica 10/2002, de 23 de desembre, de Qualitat de l'Educació.
  
2. La disposició addicional segona, punt 2, de la Llei Orgànica 8/1985, de 3 de juliol, Reguladora del Dret a l'Educació establix que la creació de centres docents públics, els titulars de les quals siguen les corporacions locals, es realitzarà per conveni entre l'administració educativa competent i les corporacions.
  
3. El Servici de Projectes i Construccions Educatives ha emés informe favorable a allò que s'ha sol·licitat, ja que s'ajusta a allò que s'ha disposat a l'Orde de 2 de febrer de 1998 de la Conselleria de Cultura, Educació i Ciència, per la qual s'estableixen els requisits mínims dels centres incomplets d'Educació Infantil de la Comunitat Valenciana, en desenvolupament de la disposició addicional quarta del Reial Decret 1.004/91, de 14 de juny, pel qual s'establixen els requisits mínims dels centres que impartisquen ensenyaments de règim general no universitaris.
  
4. El 2 de maig de 2002, la Direcció General de Centres Docents va dictar resolució per la qual s'aprovava la proposta d'instal·lacions i ús educatiu dels espais reflectits en els plans presentats per a la creació de la mencionada escola amb correcció d'errades de data 7 de novembre de 2002.
  
5. La Inspecció Educativa i la Unitat Tècnica han emés informes favorables en el seu respectiu àmbit competèncial.
  
Per això, en virtut de les competències que atorga el Reial Decret 2.093/1983, de 28 de juliol, sobre traspàs de funcions i servicis de l'administració de l'Estat a la Comunitat Valenciana en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura, Educació i Esport i l'Ajuntament de Salinas, acorden subscriure el present Conveni atenent les següents
  
Clàusules:
  
Primera. Es crea la següent Escola Incompleta d'Educació Infantil de primer cicle en Salinas, de titularitat íntegrament municipal, conformement a la disposició transitòria segona, punt 2, de la Llei Orgànica 10/2002, de 23 de desembre, de Qualitat de l'Educació.
  
Denominació genèrica: Escola d'Educació Infantil
  
Denominació específica: municipal
  
Adreça: av. Constitució, cantonada C/ Azorín
  
Localitat: Salinas 03408
  
Província: Alacant
  
Codi: 97472259
  
Titular: Ajuntament de Salinas
  
Ensenyaments: Educació Infantil de primer cicle, fins a la data de l'extinció dels ensenyaments, d'acord amb el que dispose el calendari d'aplicació a què fa referència la disposició addicional primera de la Llei 10/2002, i sense perjudici de la capacitat que corresponga per a la impartició dels nous ensenyaments.
  
Capacitat màxima: 1 unitat amb 13 llocs escolars que agrupen alumnes de 2 i 3 anys.
  
Segona. Esta Escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 19/1992, de 17 de febrer (DOGV de 19 de febrer).
  
Tercera. Correspon al titular de l'Escola d'Educació Infantil de primer cicle la dotació pressupostària necessària per a les despeses derivades del personal docent i no docent, així com del funcionament del citat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Esport per a la concessió de subvencions o ajudes econòmiques als centres d'Educació Infantil.
  
Quarta. L'Escola d'Educació Infantil se sotmetrà a l'autoritat de la Conselleria de Cultura, Educació i Esport i de la Inspecció Educativa en els termes previstos en el títol VII de la Llei Orgànica 10/2002, de 23 de desembre, de Qualitat de l'Educació, que regula la inspecció del sistema educatiu i la resta de normativa de desenrotllament autonòmic que poguera dictar-se sobre la dita matèria.
  
Quinta. El titular de l'Escola es compromet a:
  
a) Complir el que establix sobre òrgans de govern dels centres públics, el capítol V del títol V de la Llei Orgànica 10/2002, de 23 de desembre, de Qualitat de l'Educació.
  
b) Complir els requisits establits en el Reial Decret 1.004/91, de 14 de juny, pel qual s'establixen els requisits mínims dels centres que impartisquen ensenyaments de règim general.
  
c) Seguir les directrius acadèmiques de l'administració Educativa per als centres dependents de la Conselleria de Cultura, Educació i Esport, així com a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Esport els canvis de professorat que puguen produir-se i adjuntar a esta notificació els documents que justifiquen el compliment de la titulació exigida del nou professorat.
  
d) La custòdia d'expedients d'alumnes i tots els documents de caràcter acadèmic i administratiu que es generen.
  
Sisena. El present conveni entrarà en vigor el mateix dia de la seua firma, no obstant això els seus efectes s'entendran referits a l'inici del curs acadèmic 2002/2003.
  
Setena. Qualsevol modificació que es produïsca en els ensenyaments, instal·lacions i la resta de requisits mínims que, segons el Reial Decret 1.004/91, de 14 de juny o, si és procedent, l'Orde de la Conselleria de Cultura, Educació i Ciència de 2 de febrer de 1998, ha de reunir el centre, serà notificada a l'administració Educativa, la qual instruirà el corresponent expedient que es tramitarà per similitud conforme al procediment regulat en el títol IV del Reial Decret 332/92, de 3 d'abril. Finalitzarà la seua aprovació per orde del conseller de Cultura, Educació i Esport.
  
Octava. El present conveni tindrà una duració indefinida i es podrà extingir, no obstant això, per qualsevol de les causes següents:
  
a. Per mutu acord de les parts.
  
b. Per incompliment de les obligacions assumides per l'Ajuntament.
  
c. Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.
  
d. Per canvi de titularitat del centre o cessament de les activitats.
  
Esta extinció esdevindrà efectiva a partir del final del curs escolar en què es produïsca la causa.
  
En els supòsits previstos en els punts b. i d. l'extinció requerirà la comunicació prèvia de la Conselleria al titular de l'Escola.
  
Novena. Este conveni s'inscriurà al Registre de Centres Docents de la Comunitat Valenciana, així com en el Registre de Convenis de la Generalitat Valenciana, i serà publicat en el Diari Oficial de la Generalitat Valenciana.
  
Com a prova de conformitat i perquè en quede constància, firmen les dos parts el present conveni en el lloc i data consignats anteriorment.
  
El conseller de Cultura, Educació i Deporte,
  
ESTEBAN GONZÁLEZ PONS
  
L'alcalde-president de l'Ajuntament de Salinas,
  
JUAN AMORÓS VIDAL